Shamrock Apartments er bra plassert i Bugibba med kort gangavstand til strandpromenade, restauranter, butikker, sykkel- og bilutleiefirmaer, turoperatører m.v. og busstasjon med ganske hyppige forbindelser i alle mulige retninger. Det er likevel et overraskende stille og rolig sted. Manglende sjøutsikt fra balkongen var ikke noe savn, da det er kort vei til Bugibba Beach, og det er dessuten takterrasse med basseng og sjøutsikt. Mellom nærmeste bebyggelse og hotellets østside er det en stor kornåker, som var grønn da vi var der 8–15 april 2017 og muliggjorde frokost i morgensol på balkongen. Leiligheten som vi (to voksne og to tenåringer) bodde i (nederste etasje mot øst) var ren, er velholdt og har enkel, men helt tilstrekkelig standard og utrustning når man først og fremst trenger, som base for å utforske øya, et godt, stille og trygt sted til en grei pris. Det viktigste var likevel hjertelig vennlighet, imøtekommenhet og hjelpsomhet fra Robert og hans mor, Antida, enten det gjaldt å ordne transport fra flyplassen, supplere med varmere sengetøy en sen og kjølig ankomstkveld, bestille utflukt til Den blå lagune (Comino) til rabattert pris, informere om et godt sted å overvære en langfredagsprosesjon m.m. eller bare slå av en prat. Dette gjorde forskjellen mellom å ha et ok sted å være og å virkelig trives der. Kan absolutt anbefales!